Philippe Duplessis-Mornay

Philippe de Mornay, seigneur du Plessis-Marly, vanligvis Duplessis-Mornay (født 5. november 1549 i Buhy i Frankrike, død 11. november 1623 i La Forêt-sur-Sèvre) var en fransk protestantisk hugenottisk politiker, forfatter og teolog.

De Mornay tilhørte hugenottenes fremste politiske og litterære krefter, og ble regnet som en ledende antimonarkistisk monarkomak.

Liv og virke

Bakgrunn
Han ble oppdradd og forberedt av sin katolske far med tanke på den katolske prestestand og utdannet ved Collège de Lisieux i Paris. Men etter farens død i 1590 bekjente han seg som hugenott, som hans mor i skjul hadde undervist ham i. Han reiste så i flere land, og i 1565 var han student i rettsvitenskap ved Universitetet i Heidelberg, og året etter studerte han i Padova.

For hugenottenes sak
Under de franske religionskrigene sluttet han seg i 1567 til hæren til Ludvig I av Bourbon-Condé, men et fall fra hesten etter ikke så lang tid, gikk ut over stridsdyktigheten og forhindret ham fra å ta aktivt del i kamphandlingene. 

Hans karriere som hugenottisk apologet begynte i 1571 med arbeidet Dissertation sur l'Église visible, og, som diplomat i 1572, foretok han et konfidensielt oppdrag for admiral de Coligny til Vilhelm den tause, fyrste av Oranien.

Han kom seg unna Bartolomeusnatten hjulpet av en katolsk venn og søkte tilflukt i England. Mot slutten av 1573 kom han tilbake til Frankrike.

Han deltok i borgerkrigen på Henrik av Navarras side og ble en av hans nærmeste betrodde. Skuffet av Henriks avsvergelse av protestantismen trakk han seg imidlertid tilbake fra hoffet og viet seg i hovedsak til litterært virke. Det statsrettslige stridsskriftet Vindiciæ contra tyrannos (1579) ble sannsynlig forfattet av ham. Hans øvrige arbeider er teologiske avhandlinger, som forsvarer kalvinismen og angriper pavedømmet. De viktigste er De la vérité de la réligion chrétienne (1581) og De l'institution, usage et doctrine du S. Sacremente de l'euchariste en l'église ancienne (1598).

Verker 
 Excellent discours de la vie et de la mort (London, 1577)
 Traité de l'Église (1578)
 De la vérité de la religion chrestienne. Contre les athées, épicuriens, payens, juifs, mahumédistes & autres infidèles (1583)
 Fidelle exposition sur la Déclaration du Duc de Mayenne contenant les Exploicts de guerre qu'il a fait en Guyenne (1587)
 De l'Institution sage et Doctrine du Saint sacrement de l'Eucharistie en l'Église ancienne (1598)
 Pour le Concile (1600)
 Advertissement aux Juifs sur la venue du Messie (1607)
 Le Mystère d'Iniquité (1611)
 Mémoires et correspondance (1624).

Litteratur 
 Hugues Daussy: Les huguenots et le roi : le combat politique de Philippe Duplessis-Mornay (1572-1600). Droz, Genève 2002.
 Natacha Salliot: Duplessis-Mornay, la rhétorique dans la théologie. Garnier, Paris 2010.

Referanser 

Franske politikere
Franske teologer
Reformerte teologer
Franske forfattere
Personer fra departementet Val-d'Oise